ফের উত্তপ্ত ভাটপাড়া, জুটমিল কর্মীকে লক্ষ্য করে বোমাবাজির অভিযোগ

জগদ্দল: ফের উত্তপ্ত ভাটপাড়া (Bhatpara)। ২৪ ঘণ্টা কাটতে না কাটতেই ফের বোমাবাজি (Bhatpara Bomb) জগদ্দলে। অল্পের জন্য রক্ষা পেলেন স্থানীয় বাসিন্দারা। বোমাবাজির ঘটনাকে কেন্দ্র করে আবারও চাঞ্চল্য ছাড়ল এলাকায়। বৃহস্পতিবার আচমকাই আটচালা বাগান রোড এলাকায় এক জুটমিল কর্মীর বাড়ি লক্ষ্য করে বোমাবাজির করার অভিযোগ উঠেছে। অল্পের জন্য রক্ষা পান জুটমিল কর্মী। খবর পেয়ে ঘটনাস্থলে উপস্থিত হয় বিশাল পুলিশ বাহিনী। বোমাবাজির ঘটনায় আতঙ্কে রয়েছেন জগদ্দলে স্থানীয় বাসিন্দারা। এলাকায় প্রচুর পুলিশ মোতায়েন থাকার পর কী করে বোমাবাজির ঘটনা ঘটে তা নিয়ে উঠছে প্রশ্ন।

একটা সময় মুড়ি মুড়কির মতো বোমা-গুলি পড়ত ভাটপাড়ায়। মাঝে কিছুদিন অবশ্য এলাকা শান্ত ছিল। তবে ফের বোমা-গুলির শব্দে উত্তপ্ত হয়ে উঠেছে ভাটপাড়া। বুধবার রাতে ভাটপাড়া পুরসভার ১৮ নম্বর ওয়ার্ডে মেঘনা মিলের সামনে বোমাবাজির ঘটনাটি ঘটেছে। গুলিও চলে বলে পুলিশের কাছে অভিযোগ জানান স্থানীয়রা। বিজেপি নেতা অর্জুন সিং (Arjun Singh)-এর বাড়ির সামনে গুলি চালিয়েছে বলে অভিযোগ। ওই ঘটনায় অর্জুনকেই এদিন সকালে তলব করে পুলিশ। বুধবারের আতঙ্ক কাটতে না কাটতেই বৃহস্পতিবার জুটমিল কর্মীরকে লক্ষ্য করে বোমাবাজির ঘটনা ঘটল। ঘটনায় নিরাপত্তার অভাব বোধ করছেন স্থানীয় বাসিন্দারা।